L'Eliana es prepara per a la cavalcada de Reyes
03 de Gener de 2025

• La Policia Local prepara un operatiu especial per a mantenir la seguretat, especialment dels més petits.

L'Ajuntament de l'Eliana està treballant intensament per tal de tancar tots els detalls de la nit més màgica de l'any. La tradicional Cavalcada de Ses Majestats, els Reis Mags d'Orient, tindrà lloc la vesprada del 5 de gener pels carrers del centre de la localitat. Però abans, aquest dissabte 4, rebrà la visita de l'Emissari Real i de les i els patges, en la plaça del País Valencià, a partir de les 17 hores, per a recollir les cartes dels elianers i elianeres que ells mateixos podran escriure en el taller de manualitats.

Diumenge a la mateixa hora Melcior, Gaspar i Baltasar arribaran a la plaça d'Europa, fidels a la seua cita i disposats a sorprendre grans i menuts, com cada any. La seua comitiva repartirà prop de 500 quilos de caramels i gaudirà d’espectacles i actuacions, amb la participació de la Banda de Música, de les danses tradicionals i del tabal i la dolçaina de La Llauradora i de la batucada Batubau, entre altres.

Per part seua, la Policia Local ha preparat un operatiu especial amb l'objectiu de reforçar la seguretat, especialment dels més menuts, en l'acte públic més multitudinari de l'any. Com a novetat, enguany comptarà amb la col·laboració de Protecció Civil.

La cavalcada recorrerà els carrers Molí, Major, General Pastor, València, Francisco Alcaide, Puríssima i arribarà fins a la plaça del País Valencià, els accessos del qual estaran tallats des de les 16 hores i on estarà també prohibit l'estacionament. Enguany s'espera que la participació siga similar a la de l'edició anterior, que va comptar amb l'assistència de més de 14.000 persones. Per això, es recomana acostar-se als carrers del centre caminant i utilitzar els aparcaments públics, inclòs el de Mandor, especialment pròxim a l'inici del recorregut.

L'acte inclourà la tradicional adoració del Xiquet Jesús a la parròquia i la recepció oficial a l'Ajuntament per part de l'alcalde, Salva Torrent i de la resta de la Corporació Municipal, així com el lliurament de la clau de la ciutat que obri totes les portes de les cases de l'Eliana. Des del balcó els Reis Mags dirigiran unes paraules als i les més menudes en una nit màgica carregada d'il·lusió. La vesprada conclourà amb el lliurament de més de 2.000 regals als participants en la plaça, que inclourà a més llibres en valencià per a totes les edats.

L'edil de Cultura Festiva, Juan Espinosa, ha convidat a tota la ciutadania a participar d'una de les cites més emotives que organitza el Consistori, que donarà tancament al programa d’Elianadal 2024/2025.